**Εξ αφορμής δημοσιεύματος περί κατάθεσης απόψεων της Επιτρόπου Διοικήσεως στον «Φ» για το Μάθημα των Θρησκευτικών και τους εθνικοθρησκευτικούς εορτασμούς στα δημόσια σχολεία με τίτλο:**

**« *Περιορισμένη η θρησκευτική ελευθερία των μαθητών».***

Της Λιάνας Παπαδοπούλου

Αναλυτικά Προγράμματα και Διδασκαλία

Λειτουργός Παιδαγωγικού Ινστιτούτου

Λειτουργός Γραφείου Νέων Αναλυτικών Προγραμμάτων

Εκπρόσωπος Τύπου Δ.Σ. Παγκύπριας Ένωσης Ελλήνων Θεολόγων. (Π.Ε.Ε.Θ.)

Ο στόχος μου είναι πληροφοριακός. Μη επιθυμώντας να θέσω το εξ αφορμής συγγραφής δημοσίευμα του «Φ» (30/9/2012) στη χοάνη διαλογικών υπεραπλουστεύσεων, παραθέτω κειμενικά αποσπάσματα υπηρετώντας την πολυπρισματικότητα της πληροφόρησης, από πηγές που αφορούν σε διακριτές περιοχές αλληλένδετων μεταξύ τους παραμέτρων:

* (Π1). Τη Φιλοσοφία του Κυπριακού Εκπαιδευτικού Συστήματος
* (Π2). Το Ιδεολογικό Πλαίσιο διαμόρφωσης Αναλυτικού Προγράμματος (Μακροεπίπεδο)
* (Π3) Την υφή του Μαθήματος των Θρησκευτικών στη Μέση Γενική Εκπαίδευση

**Π1.Το Αναλυτικό Πρόγραμμα ως Ιδεολογικό και Πολιτικό Κείμενο αναφοράς.**

**Πηγή: *«Προοίμιο Νέων Αναλυτικών Προγραμμάτων»* (2008).Υπουργείο Παιδείας και Πολιτισμού:**

* «*Η εκπαίδευση συντελείται στο πλαίσιο του ελληνικού πολιτισμού, όπως αυτός διαμορφώθηκε στο πέρασμα των χρόνων και ιδιαίτερα στην επαφή του με άλλους πολιτισμούς. Στο πλαίσιο αυτό τα παιδιά της ελληνοκυπριακής κοινότητας ενισχύονται για να διαμορφώσουν αυτόνομα και με αυτοπεποίθηση την ταυτότητά τους (εθνική, θρησκευτική, πολιτισμική), μαθαίνοντας ταυτόχρονα να σέβονται τα διαφορετικά χαρακτηριστικά της ταυτότητας των άλλων κοινοτήτων της Δημοκρατίας της Κύπρου».*

Τα δικαιώματα παιδιών με διαφορετική καταγωγή τίθενται απροϋπόθετα:

* *«Για τα παιδιά με διαφορετική καταγωγή υπάρχει πρόνοια ώστε να μπορούν να αναπτύσσουν ολόπλευρα τη δική τους ιδιαίτερη ταυτότητα. Κάθε παιδί έχει το δικαίωμα να αποκτήσει όλα εκείνα τα αγαθά που χαρακτηρίζουν τον «μορφωμένο» άνθρωπο του 21ου αιώνα».*

**Π2. Η μεταγνωστική Αξία της συμμετοχής των μαθητών σε Ενδοσχολικές Εκδηλώσεις. ουσιώδης παράμετρος κοινωνικής συνοχής:**

Εγκύκλιος Διεύθυνσης Μέσης Γενικής του Υπουργείου Παιδείας και Πολιτισμού (Α.Φ. 7.27.01/3) ημερομηνίας 17ης Σεπτεμβρίου 2012 ξεκαθαρίζει τη στοχοθεσία των Ενδοσχολικών Εκδηλώσεων:

*«Οι ενδοσχολικές εκδηλώσεις που διοργανώνονται στη διάρκεια της σχολικής χρονιάς αποτελούν σημαντική παράμετρο του όλου εκπαιδευτικού προγράμματος και έχουν ως βασικό σκοπό την ευαισθητοποίηση των μαθητών/μαθητριών για τη σημασία διαφόρων επετείων, παράλληλα με την ανάπτυξη της καλλιτεχνικής τους ευαισθησίας και την παροχή ευκαιριών για ανάδειξη των καλλιτεχνικών τους κλίσεων, ενδιαφερόντων και ταλέντων».*

Στην Εγκύκλιο οι εκδηλώσεις κατηγοριοποιούνται εντός τριών διακριτών πλαισίων χρονικής διάρκειας τέλεσης, λαμβάνοντας υπόψη το συναμφότερο της σύζευξης: ιερότητα τήρησης διδακτικού χρόνου - μεταγνωστική αξία εκδηλώσεων.

**Π3. Προτεινόμενη απαλλαγή από το μάθημα των Θρησκευτικών για λόγους «Ιδεολογίας» (;):**

**2η συνεδρίαση της Επιτροπής Παιδείας της Βουλής (4/07/2006). Θέμα: *« Ο υπό αναθεώρηση Κανονισμός 17/1990 στα Σχολεία Στοιχειώδους Εκπαιδεύσεως»,* αποσπάσματα:**

* *« Εγώ θα θέσω τρία ερωτήματα στη σειρά: Το πρώτο, προς τη Γενική Εισαγγελία: ο νόμος που εφαρμόζεται στη Μέση εκπαίδευση και αφορά σε απαλλαγή των μαθητών για ειδικούς λόγους συμπεριλαμβάνει και τους Ορθόδοξους σε θέματα Τέχνης ή Γυμναστικής, αν εκεί (και για μη λόγους υγείας) το παιδί δεν προβάλλει τις ανάλογες δεξιότητες; Έχει το φιλοσοφικό δικαίωμα ο Ορθόδοξος γονιός να απαλλάξει το παιδί του από το μάθημα των Θρησκευτικών αν κρίνει ότι το συγκεκριμένο δεν προάγει δεξιότητες ή στάσεις που ο ίδιος φιλοσοφικά προαπαιτεί;…».*

(Βουλευτής κ. Χατζηγεωργίου)

* *«Σύμφωνα με την απόφαση 1720 του 2005, η θρησκεία του ατόμου είναι προσωπική. Η Βουλή ούτε ιδρύει, ούτε καταργεί θρησκείες. Ποιος στην κυριολεξία είναι ο αλλόθρησκος; Ευρωπαϊκές χώρες, 14 στις 25 η παρακολούθηση του Θ.Μ. είναι υποχρεωτική για όλους, είτε είναι αιρετικοί, είτε άθεοι. Οι υπόλοιπες χώρες δίνουν δικαίωμα στους μαθητές την ώρα που διδάσκεται το Θ.Μ. να παρακολουθούν κάτι άλλο. Όχι όμως οι Χριστιανόπαιδες, κύριοι, και το τονίζω. Να εξαιρεθεί από την τροποποίηση ο όρος ‘φιλοσοφικές πεποιθήσεις’, παρακαλώ!...».*

**(**Βουλευτής κ. Θεμιστοκλέους)

Δεν ξέρω αν μέσα από τα παρατιθέμενα πολλαπλής προέλευσης αποσπάσματα, πόσοι γονείς, ορθόδοξοι, ομόδοξοι και ετερόδοξοι, θα συμφωνούσαν με λεκτική *«αντικατάσταση όρων»* σε ένα Κράτος που εκ προοιμίου στοχεύει στην τήρηση της κοινωνικής συνοχής ισότιμα για όλα τα παιδιά, ορθόδοξα, ομόδοξα, ετερόδοξα ή άνευ θρησκευτικών γονεϊκών πεποιθήσεων, όταν, *«η γενική μόρφωση ενός άθεου δεν μπορεί να θεωρείται γενική αν δεν περιλαμβάνει τη θρησκεία[[1]](#footnote-1)».*

Ποιο Δημοκρατικό Εκπαιδευτικό Σύστημα θα αντικαθιστούσε στη νομολογία του όρους προς εξυπηρέτηση ατομικών «*πεποιθήσεων*» όταν πουθενά, σε καμία έννομη κοινωνία, κανένα άτομο δεν αντιπροσωπεύει το σύνολο. Τι σημαίνει ή τι συνεπάγεται στην Ποιοτική Έρευνα Ανάλυσης Περιεχομένου ο λεκτικός τύπος *«Πεποίθηση»;*

Ο δάσκαλος, επιβάλλεται να είναι προσεχτικός. Το παιδί στο χώρο του σχολείου πρέπει να έχει μια ελεύθερη ζωή, αποστασιοποιημένη από πειραματισμούς. Χρειάζεται ο εκπαιδευτικός να βρει τέτοιες ψυχολογικές ατραπούς που να καθιστούν το παιδί ικανό να εκδηλώνει τις προσωπικές του απόψεις χωρίς να ελλοχεύει ο κίνδυνος να εκτίθεται. Η δομή του Αναλυτικού Προγράμματος δεν παραβιάζει τη γονική ασπίδα αλλά ωθεί το παιδί να μεταβαίνει σε ευρύτερους κύκλους διερχόμενο από πρωτογενείς σε δευτερογενείς εμπειρίες διαμορφώνοντας έτσι την πολλαπλή του ταυτότητα. Είναι ουσιώδες το να έχεις το δικό σου ψυχολογικό *«χώρο»* στον παγκόσμιο χώρο χωρίς να συνθλίβεται το τοπικό Ιδεώδες στο βωμό της πολιτισμικής συγχώνευσης*.* Η θρησκεία, είναι, ασφαλώς αυστηρό στοιχείο ταυτότητας της δομημένης προσωπικής ζώνης. Το μάθημα των Θρησκευτικών στο Κυπριακό Εκπαιδευτικό Σύστημα δεν είναι *Ομολογιακό*, *Κατηχητικό* (Teaching In Model). Δεν επηρεάζει την προσωπική ζώνη. Τουναντίον, την ενισχύει μέσω της γνώσης του άλλου, του διαφορετικού. Σκοπός η επίτευξη της κοινωνικής συνοχής με τη γνώση της κουλτούρας (γιατί η θρησκεία συνυφαίνεται με τον πολιτισμό) της χώρας από την οποία είτε το παιδί κατάγεται, είτε επέλεξε με ασφάλεια να ζήσει. Το ερώτημα είναι τι από αυτή την προσωπική ζώνη επιλέγει το ίδιο το υποκείμενο να μεταφέρει αυτούσιο ή ραφιναρισμένο από το υπαρξιακό του πεδίο σε μια σχολική τάξη αναπτύσσοντας Άμυνες υποστατικής Ετερότητας.

1. Hentig, H. (1992).*Glaube. Fluchten aus der Aufklarung*: Düsseldorf: 113 [↑](#footnote-ref-1)